III. Olano Foru Korporazioa

III. Olano Foru Korporazioa edo XI. legealdiko Gipuzkoako Foru Korporazioa 2019ko uztailaren 1etik 2023ko ekainaren 30era arte agintean egon zen Gipuzkoako Foru Korporazioa izan zen, 2019ko Gipuzkoako Batzar Nagusietarako hauteskundeen ondoren osatua. Gipuzkoako Batzar Nagusiek hirugarren aldiz hautatu zuten Markel Olano Gipuzkoako Ahaldun Nagusi, EAJ eta PSE-EE alderdien babesarekin. Olanoren azken agintaldia izan zen.

2019-2020 Foru Korporazioa 
Ahaldun Nagusiaz gain bederatzi departamentutan banatu ziren aldundiaren eskumenak, bakoitzaren ardura foru diputatu batek duelarik. Bi ahaldun nagusiorde izendatu zituen Olanok, lehena Imanol Lasa (Ekonomiaren Sustapena) eta bigarrena Denis Itxaso (Kultura). Azken horrek kargua utzi zuen 2020ko otsailean, Espainiako Gobernuaren EAEko ordezkari izateko. Era horretan, José Ignacio Asensio ingurumen diputatua bilakatu zen bigarren ahaldun nagusiordea. Aldiz, Kultura sailaz arduratzeko Harkaitz Millán sozialista sartu zen foru gobernuan.

2020tik aurrerako Foru Korporazioa 
2020ko azaroaren 17an Markel Olanok foru gobernuan hainbat aldaketa egingo zituela iragarri zuen, COVID-19aren pandemiak sortutako krisiari aurre egiteko. Proiektu Estrategikoetako Departamentua ezabatu eta haren eskumenak Ekonomiaren Sustapenerako Departamentuan sartu ziren. Hiru kargu-uzte egon ziren, hirurak foru diputatu jelkideakː Imanol Lasa (Aldundiko Estrategia arduraduna izatera igaro zen), Ainhoa Aizpuru (bere departamentua ezabatu zelako), eta Jabier Larrañaga (Ekonomia Sustapeneko Departamentua zuzentzeko). Beraz, Ogasun diputatu gisa Larrañagaren lekua hartzeko Jokin Perona izendatu zuen ahaldun nagusiak. Aldaketa horietaz gain, Eider Mendoza izendatu zuen Lehen Ahaldun Nagusiordea.

Erreferentziak 

Gipuzkoako politika